**Osvrti, komentari knjige Darka Varge: Hrana, kuhinja i blagovanje u doba Zrinskih.**

**Hrvoje Hitrec**: Hrvatske kronike

( na portalu Hrvatskoga kulturnog vijeća):

Frljići su stvar Ministarstva unutarnjih poslova, a ne Ministarstva kulture

Objavljeno: 28. ožujka 2016.

<http://www.hkv.hr/izdvojeno/komentari/hhitrec.html>

**Djela koja sigurno ne bi ušla u jokićevu lektiru**

„… Kao što ne ulaze ( u Jokićevu lektiru, DV.) ni djela koja govore o osmanlijskoj agresiji u prošlosti, ne ulaze književni ni ini zapisi o sigetskoj tragediji koja se odvijala prije 450. godina, a kult Zrinskih proglašen je primitivnom hrvatskom romantikom premda je ta velikaška obitelj (odnosno baš zato) stoljećima bila nositeljica i održavateljica hrvatske državnosti. Oni koji danas govore da moraju začepiti uši kada čuju „U boj, u boj“ kao što diskretno poručuje Dunja Vejzović, svjesno ili ne govore upravo o odnosu prema hrvatskoj državi i u tome se, dakle, slažu s frljićima i sličnim insektima...... U Velikom tjednu predstavljena je u Zagrebu, u prostoru Hrvatskoga plemićkog zbora knjiga Darka Varge o gastronomskim navikama Zrinskih, ali je ta opsežna knjiga premašila granice teme i uz stotine dragocjenih dokumenata progovorila o gospodarskoj i političko-povijesnoj dimenziji zrinskoga doba. **Malo je reći da sam oduševljen knjigom koja je mesom (ponegdje i doslovce) ispunila strogo povijesna razmatranja Šišića ili Rudolfa Horvata.**“

**Melanija Belaj i Jelena Ivanišević ( Institut za etnografiju i folkloristiku-Zagreb) :**

**OSVRT**

Iza svake velike povijesti nalazi se i povijest prehrane, odnosno u širem smislu, povijest svakodnevnice. No, znanje o njoj u Hrvatskoj tek vrlo rijetko napušta arhive i postaje temom *ozbiljne znanosti.* Ukoliko i ugleda svjetlo javnosti, to je najčešće u radovima autora koje nisu povjesničari. Izuzetak nije ni knjiga svestranog inženjera elektrotehnike Darka Varge, *Hrana, kuhinja i blagovanje u doba Zrinskih*, koja sadrži kako i sam naslov navodi - opis svega povezanog s hranom, kuhinjom i blagovanjem na dvoru hrvatske plemićke obitelji Zrinski. Budući da je hrana isprepletena gotovo sa svim aspektima života, nije neobično da ćemo u knjizi pronaći i mnogo više no što sam naslov sugerira – crtice iz privatne korespondencije članova obitelji Zrinski, imena njihovih kuhara, recepte jela služenih za doručak ili pak pojedinih lijekova, podatke o snabdijevanju vojske prilikom znamenite opsade Sigeta, raspored sjedenja za stolom, način blagovanja ili naputak o pristojnom jedenju pojedinih jela… I to dakako nije sve, već tek šturi sažetak onoga što je u knjizi sadržano. Između ostalog, u knjizi ćemo pronaći detaljne opise imanja obitelji Zrinski s informacijama o razmještaju gospodarskih zgrada, poput pecara za rakiju ili spremišta za led, do opisa kredenca u blagovaonici na kojemu se izlagalo sve najbolje posuđe što ga je obitelj posjedovala.
 Raznolikost i bogatstvo izvora na više jezika (njemačkom, mađarskom, latinskom i hrvatskom) kojima se autor koristi omogućuju nam širu sliku svakodnevnice 16. i 17., te donekle i i 15. stoljeća. Bogatstvo istražene arhivske građe, osobito na mađarskome, autoru omogućuje da nam hrvatsku povijest, kontekstualizira europskom i svjetskom poviješću s kojima se neprestano isprepliće – podjednako u ratovima kao i u trgovanju, razmjeni dobara, a samim time i kultura. Marljivost i predan rad autora rasvjetljavaju svakodnevnicu plemićke obitelji koja je umnogome utjecala na tijek europske i svjetske povijesti.

Povijest prehrane, odnosno povijest svakodnevnice čiji je ona dio, nije nažalost česta tema hrvatskih povjesničara. Upravo je **zato Vargin doprinos, ovom zanemarenom istraživačkom rukavcu hrvatske historiografije koji se tek usputno i stidljivo razvija, izniman. Knjiga Darka Varge je rezultat istraživanja koje je temeljito, koliko i originalno. *Hrana, kuhanje i blagovanja u doba Zrinskih* je riznica vješto i predano prikupljenih podataka koji osvjetljavaju još jednu nišu te male, velike, svakodnevne, hrvatske, europske i svjetske povijesti.**

Melanija Belaj i Jelena Ivanišević

Dr. Dragutin Feletar: Proslov ( iz knjige)

PROSLOV

Živjeti u »ostacima ostataka « Hrvatske u doba Zrinskih

Dragutin FELETAR

O Zrinskima (nešto manje o Šubićima Bribirskim) na hrvatskom jeziku dosad je objavljena prava biblioteka knjiga, publikacija i radova. Unatoč toj činjenici, o Zrinskima i njihovu vremenu niti približno nije istraženo i rečeno sve. Objavljeni radovi, a pogotovu simpoziji najupućenijih stručnjaka, uglavnom su se bavili tzv. »visokom« poviješću: istraživali su glavne događaje i ličnosti koje su ih kreirale i vodile. Uz to, dobar dio radova, osobito do prije kojih pola stoljeća, bili su gotovo izričito prožeti euforičnim gledanjem na povijesnu ulogu Zrinskih, gradeći (povijesno i te kako potreban) kult Zrinskih u razvoju hrvatske borbe za slobodu i nacionalnu opstojnost. Dakle, i na tom općepovijesnom planu još i danas nedostaju realne analize vremena i uloge Zrinskih u hrvatskoj prošlosti, odnosno objektivna ocjena njihova djelovanja i važnosti u kontekstu hrvatske, europske i svjetske povijesti. Na ta pitanja odgovore će dati educirani vrhunski stručnjaci, koristeći kod toga povijesne izvore svih zainteresiranih strana, pa i turske. Mora se konstatirati da su u rasvjetljavanju te važne etape povijesti ovog dijela Europe znatno aktivniji mađarski stručnjaci, iako i hrvatski polučuju sve zapaženije rezultate.

U istraživanju vremena i uloge Zrinskih također nedostaju radovi o povijesti svakodnevice, dakle o načinu života, njegovim kvalitetama i manjkavostima. Manjkaju cjelovitiji odgovori kako se u to doba zapravo živjelo u *reliquiae reliquiarum* Hrvatske, kakvi su bili oblici i izričaji svakodnevnog tijeka života, odnosno kakva je bila povijest i sudbina i tzv. maloga čovjeka. Danas se u svijetu velikim koracima razvija grana povijesti koju su nazvali ekohistorija. Pojednostavljeno rečeno, to je povijesna disciplina koja proučava tijek, oblike i intenzitet međuodnosa čovjeka i prirode kroz povijest.

A nekad je ta simbioza prirode i čovjeka bila znatno važnija nego li danas. Dakle, povijesna

istraživanja trebaju se »spustiti« u mikroprostor, među ljude i u prirodu, da bi se mogao bar donekle rekonstruirati život svakodnevice.

Na tragu takvih istraživanja je i ova knjiga. Ona donosi pravu bujicu podataka (zapravo, građu) o jednom segmentu svakodnevnog života u vrijeme Zrinskih: kako se u to doba proizvodila hrana, kako se jelo, pilo i blagovalo. Usput se i ova knjiga bavi i općenitim predstavljanjem obitelji Zrinski i njihova odnosa spram povijesnih zbivanja i ličnosti toga doba. Međutim, težište prikaza je ipak na sustavnoj prezentaciji svih sastavnica prehrane toga burnog vremena. Tom ekohistorijskom temom dosad se bavilo vrlo malo istraživača, a velika vrijednost ove studije je i u tomu što autor najvećim dijelom koristi mađarske povijesne izvore, odnosno donosi građu koja je dosad mahom bila nepoznata hrvatskoj historiografiji.

Iako se prvenstveno bavi prehranom, pilom i blagovanjem, ova knjiga daje vrlo široki uvid u način života na vlastelinstvima Zrinskih, odnosno na njihovim dvorovima i u utvrdama, pa i niz zanimljivih i manje poznatih podataka o pojedinim članovima grofovske obitelji Zrinski (i drugih osoba vezanih uz njih), te o tadašnjim važnim zbivanjima. Tako u prva tri poglavlja knjiga donosi temeljite podatke o članovima obitelji Zrinski od Nikole IV. Zrinskog do Adama Zrinskog, odnosno o životu na Čakovečkom vlastelinstvu od 1546. do 1691. godine. Tu su obrađeni i podaci o titulama i funkcijama Zrinskih, o njihovim vjenčanjima i brakovima, vezama s drugim velikaškim obiteljima i tadašnjim humanistima i umjetnicima te o povijesti i značenju znamenite Bibliotheke Zriniane.

Upravo iz djela iz te knjižnice izvire i jedan dio građe koja je obrađena u ovoj knjizi, što joj

daje dodatnu vjerodostojnost. Donose se i suvremeni opisi zrinskoga dvora i utvrde u Čakovcu, na kojem se dobrim dijelom i »odvija radnja« ove knjige.

Logičnim redoslijedom potom se prikazuje »okvir« u kojem se odvija, događa blagovanje. Pravom bujicom dosad nepoznatih ili malo poznatih podataka (uglavnom iz mađarskih, ali i drugih vrela) opisuju se tadašnje blagovaonice, oprema i posuđe, pokućstvo i prostorni rasporedi, te običaji i posluga kod blagovanja. Da bi opisao izvorište zrinskog posuđa i druge opreme, autor temeljito prikazuje i povijest i značenje njihovih rudnika i rudarstva – pogotovu rudnike u Gvozdanskom (gdje su Zrinski kovali i vlastiti novac) i na Medvedgradu, te tradicionalno ispiranje zlata na rijekama Muri i Dravi. Iza toga slijedi opis i popis posuđa za jelo i piće, jedaćeg pribora, te načina posluge i običaja organiziranja zabava i proslava. U tom bloku knjige prikazana je proizvodnja hrane i opskrba za posadu i stanovnike slavne utvrde Siget (Szigetvar), s posebnim osvrtom na prehranu i obranu utvrde tijekom opsade i bitke u 1566. godini, koja je završila herojskom pogibijom Nikole IV. Zrinskog.

Vinogradima, podrumarstvu, pečenju rakije i pripremanju likera očekivano je posvećena osobita pozornost. S tim u vezi je i uživanje u kavi i duhanu. I u tim agrarnim granama na vlastelinstvima Zrinskih nije se nimalo zaostajalo za razvijenom Europom – dapače, iz Europe se dolazilo u Čakovec da se vide novine i običaji. To se odnosi i na načine kuhanja i pripremanja hrane, uz primjenu tada najmodernije opreme u kuhinji. Posebno poglavlje posvećeno je opisima prometanja hranom, jer su zrinska imanja i u tom segmentu trgovanja imala izravne veze s gotovo cijelom Europom.

Knjiga donosi fascinantne, temeljite opise proizvodnje svih vrsta hrane na imanjima Zrinskih.

Pravo je čudo kako se uopće do danas sačuvalo toliko građe i opisa proizvodnje povrća, voća, bilja, pa i stoke, peradi, ptica, ljekovitoga bilja i drugih prehrambenih proizvoda, a autor ih je pronašao mahom u mađarskim vrelima i ovdje ih je popularno i sustavno prezentirao. Valja osobito istaći zanimljive opise i ocjene značenja tadašnjeg lova i ribolova, vrste i načine pripremanja riba, zatim oblike i uspješnost skladištenja i čuvanja hrane, te proizvodnju i dobavu začina, dodataka jelima, mliječnih proizvoda, pa opise mlinarstva i proizvodnje tjestenine i kruha, te konačno tekućih dodataka jelima. Taj vatromet podataka o hrani i prehrani završava zbirkom recepata iz vremena Zrinskih. Tu je ponajprije rukopisna kuharica Zrinskih, ali i recepti iz zbirki Galgoczy i Fay, te iz znamenite Koložvarske kuharice. Ponovno pripremanje i popularizacija tih starinskih jela zacijelo bi danas bio pravi turistički hit. Na kraju knjige uvršteni su i dodaci (dokumenti) o sadnji i cijepljenju voćaka, te obilje podataka o prihodima i izdacima imanja Zrinskih, a posebice o poslovanju kuhinje.

Da zaključimo, ova je knjiga nesumnjivo vrijedan prinos poznavanju povijesti Hrvatske (i Ugarske) u doba Zrinskih (16. i 17. stoljeća). Ona je sadržajna i ekohistorijska novina, koja baca novo historiografsko svijetlo na život u »ostacima ostataka« Hrvatske u doba obrane i borbi s Osmanlijama.

Građa iz ove knjige zasigurno će mnogim istraživačima pomoći u njihovim studijama o Zrinskima i njihovu vremenu (iz bilo kojega gledišta), te će svakako biti poticaj novim stručnjacima da se bave tim povijesnim razdobljem.

U Zagrebu, na 449. godišnjicu Sigetske bitke (7. rujna 2015.).

ŽIVOTOPIS

Darko Varga, dipl. inž. el.

31 000 Osijek,

Park kralja Petra Krešimira IV. 4

darko.varga@hops.hr

Rođen u Osijeku 17. travnja 1956. godine, odrastao u Bilju, Baranja u blizini Biljskog i Kopačkog rita. Osnovnu školu pohađao u Bilju i Dardi, sudjelovao i pobjeđivao na natjecanjima iz matematike, fizike i kemije, pohađao osnovnu glazbenu školu –klasična gitara. Bio aktivan i u novinarskoj sekciji te igrao nogomet i košarku.

Završio gimnaziju u Osijeku, u Tvrđi . Pobjednik srednjih škola u natjecanju iz fizike.

Nakon gimnazije upisuje Elektrotehnički fakultet u Zagrebu, gdje je 1981. diplomirao na smjeru Elektroenergetika. Osim studija aktivno sudjeluje u radu KSET-a (Kluba studenata elektrotehnike) gdje je organizator glazbenih slušaonica, nastupa mladih bandova, aktivan je kao disc-jockey, piše za glasilo studenata Elektrotehničkog fakulteta „Naš list“ te igra nogomet za ekipu fakulteta u prvoj sveučilišnoj ligi.

Po završetku studija zapošljava se u „Elektroslavoniji“ Osijek gdje radi na izgradnji elektroenergetskih objekata kao voditelj izgradnje, a od 1990. g. rukovoditelj je Elektromontaže. U razdoblju 1993. - 2000. g. direktor je HEP Prijenosnog područja Osijek. Od 2000. g. radi kao savjetnik direktora, a nakon toga rukovoditelj Službe za primarnu opremu.

Od značajnijih projekata radio je kao nadzorni inženjer nad obnovom ratom oštećenih visokonaponskih dalekovoda 110, 220 i 400 kV iz programa obnove „Ernestinovo“. Govori engleski i mađarski, a služi se i njemačkim jezikom. Oženjen, žena Željka i djeca: Dunja i Matija.

Od 1986. godine ima registriranu uzgajačnicu crvenih irskih setera pod imenom REDHOT, F.C.I 2536., s kojom je postigao europski značajne rezultate. Zbog obaveza i rada za općinu Bilje, smanjio je aktivnosti u kinologiji.

**Volonterski rad**

Kao prognanik iz Bilja, aktivira se u Osijeku u tadašnjoj mjesnoj zajednici u progonstvu.

Od 1991.- 1993. g. organizira: humanitarnu pomoć prognanicima, organizira zbrinjavanje prognane djece iz Slavonije, Baranje i Srijema u Mađarskoj, radi u nadzoru na izgradnji prognaničkog naselja u Čepinu te izrađuje programe povratka i razvitka Baranje. Radio je na humanitarnim akcijama pomoći prognanom stanovništvu općine Bilje, organizirao je razne priredbe i okupljanja prognanika kako bi se održala tenzija za njihovim povratkom, ali i zbog njihove edukacije o vrijednostima područja te njihovom mudrom korištenju nakon povratka.

 S udrugom „Bedem ljubavi“, kao demonstrant, boravi u Londonu, na tzv. Londonskoj konferenciji na kojoj se krojila sudbina Hrvatske. Napisao i umnožio letak koji je dijelio i pomagao u prevođenju izjava žrtava rata engleskim novinarima.

Od 1992. g. bio je član Povjereništva Vlade RH za Baranju kao koordinator opskrbe energentima i član Povjerenstva za povratak obnovu i razvoj Baranje, član Poglavarstva Osječko-baranjske županije 1993.-1997.

Načelnik je općine Bilje u dva mandata: 1993.-1997. i 1997.- 2001. g.

U mandatu od 1997.-2001. radi na obnovi infrastrukture u Općini, u obnovi obiteljskih kuća, u formiranju lokalne samouprave, njezinih tijela, aktivno promovira prirodne i kulturne vrijednosti lokalnom stanovništvu, ali i u svijetu. U to vrijeme izrađuje strategije razvitka, programe, održava i organizira čitav niz edukacijskih seminara (ekološka poljoprivreda, turistički vodiči, tečajevi engleskog), vodi predstavnike iz sela Općine u Mađarsku, u Nizozemsku i Austriju gdje su mogli vidjeti primjere seoskog i ekološkog turizma .

Za njegovog mandata u Bilju je izgrađena kompletna nova niskonaponska mreža, izgrađeno 8 novih trafostanica, izgrađena je nastavno-športska dvorana, izgrađena je javna rasvjeta u Bilju, rekonstruirane su i obnovljene i izgrađene ceste u naselju, izgrađena je biciklistička staza u Blatnoj ulici, u Kopačevu, Vardarcu i Lugu izgradio je magistralni vodovod ( bez općinskih novaca iz donacije ASB i radova koje su financirale Hrvatske vode), sve smeće, šuta iz obnove uklonjeni su, organiziran je život, odvoz komunalnog otpada, funkcioniranje vrtića u svim selima Općine,osnovna škola opremljena je namještajem, računalima iz donacije ...

Na području cijele Općine Bilje izgrađena je potpuno nova telefonska mreža, pokrenut rad svih udruga, KUD-ova, Vatrogasaca, osnovane su i nove udruge, općenito u njegovom mandatu pokrenut je i ubrzan život nakon povratka iz progonstva. Za njegovog mandata razminiran je pojas uz Biljsku cestu, Kovačke livade, stvoreni su preduvjeti za izgradnju kanalizacije Osijek-Bilje, naručen je projekt, osigurana sredstva. Isto i s pješačko-biciklističkom stazom Osijek-Bilje za koju je nakon razminiravanja naručio geodetske podloge, izrađen je projekt, za izgradnju je osigurao sufinanciranje iz državnog proračuna . Izradio je idejni projekt Industrijske zone u Bilju, naručio projekte za javnu rasvjetu u Kopačevu, Vardarcu i Lugu, te u suradnji s Hrvatskim vodama izrađeni su projekti kanalizaciju Općine Bilje, izrađeni projekti mrtvačnica za sva sela općine Bilje i za ostale manje objekte infrastrukture.

**Ekološka družba „Prijatelji Kopačkog rita“**

Družbu je osnovao 1996. godine, u progonstvu i od tada do danas je predsjednik Družbe.

Družba broji stotinjak članova od sveučilišnih profesora, ribara do ekonomista, pravnika, biologa i ekologa, a imala je čitav niz aktivnosti i projekata.

**Turistička zajednica Općine Bilje**

Osnutak TZ Općine Bilje pokrenuo je1998. godine te je bio prvim predsjednikom. Njegovim radom turistička djelatnost u Općini je procvjetala.

**Prekogranična suradnja i međunarodne aktivnosti**

S gradonačelnikom Beremenda (Mađarska) 1995. godine, još u vrijeme progonstva, pokrenuo je osnutak Koordinacije pograničnih općina i gradova, a 1996. g. potpisan Sporazum o suradnji tridesetak jedinica lokalne samouprave iz Hrvatske i Mađarske. U Kopačevu je 1997. održana 1. Međunarodna konferencija pograničnih općina i gradova „Dunav, Drava - biseri prirode“, gdje su dogovarani projekti biciklističkih staza, vinskih putova koji će povezati obje države, pokrenuta je inicijativa za otvaranjem novih graničnih prijelaza (otvoren je novi prijelaz: Baranjsko Petrovo Selo-Beremend) te je dogovorena suradnja na zaštiti prirode i okoliša i u turizmu. Suradnja je počela održavanjem „Delta kupa“, malonogometnog turnira koji se održavao u Osijeku (progonstvo) i u Beremendu ( Mađarska), a sudjelovale su ekipe iz lokalnih samouprava- potpisnica sporazuma o suradnji.

U to vrijeme izradio je više razvojnih programa za općinu Bilje.

1996. i 1997. aktivno sudjeluje u procesu mirne reintegracije Podunavlja u pravni sustav Republike Hrvatske kao načelnik općine i kao direktor u HEP-u.

- 1997. godine u organizaciji ProNatura-Švicarska i Cause commune, posjetio je Švicarsku. Jedini je predstavnik ekoloških udruga iz Hrvatske koji je posjetio sjedište Ramsarske konvencije u Glandu, kao i sjedište IUCN-a i WWF-a. Svoj razvojni program, video film o Kopačkom ritu predstavio je u sjedištu Ramsara, WWF-a, ali i u Ministarstvu zaštite okoliša Švicarske u Bernu. Nakon toga krenula je međunarodna potpora njegovim projektima.

- 1998., na poziv UNESCO-a, kao gost boravio je u Finskoj na 3. Susretu koordinatora rezervata biosfere u organizaciji UNESCO-ve institucije EuroMaB (Man and Biosphere) kao jedini predstavnik lokalne samouprave s područja koje obuhvaća područje Sjeverne Amerike i sve europske države, uključujući i države bivšeg SSSR-a, a tamo je predstavio svoj referat: „SUSTAINABLE DEVELOPMENT OF BILJE MUNICIPALITY“, (ODRŽIVI RAZVITAK OPĆINE BILJE) koji je objavljen u zborniku radova sa Susreta pod nazivom: „Protect The Nature And Live Of It“ koji je izvučen iz njegovog slogana: „Čuvajmo prirodu da bi od toga mogli živjeti“. Ovaj zbornik izdala je Finska akademija znanosti 1999. godine.

- Od 1998., kao predstavnik Osječko-baranjske županije sudjeluje na sastancima u sklopu

prekogranične suradnje dviju županija i na sastancima prve hrvatske EU regije: Dunav-Drava-Sava.

U Pečuhu je održao predavanje: „Održivi razvitak Općine Bilje“ na mađarskom.

**Suradnja i inicijative**

Surađivao je s predstavnicima mnogih udruga i institucija: World Wildlife Fund for Nature (WWF) International, WWF Austrija, WWF-Švicarska, Euronatur-Njemačka, Teampannon - Mađarska, ProNatura - Švicarska, REC –Hrvatska te s nizom fakulteta i profesora Sveučilišta u Osijeku.

Sudjelovao je s Dr. Jožefom Mikuškom u izradi materijala za UNESCO; prijedlog za uvrštavanje Kopačkog rita u popis Svjetske prirodne baštine i doprinio svojim fotografijama i dijapozitivima.

 Sudjelovao je u izradi Projekta Svjetske banke i GEF-a (Global Environmental Fund) za dobivanje kredita i donacije GEF-a. Njegovom zaslugom dobivena je donacija od 750 000 USD za Kopački rit. Program je rađen po njegovim idejama i vizijama, a uz kreditna sredstva ukupna sredstva za Kopački rit veća su od 4 milijuna dolara. Rezultati su vidljivi: turistička infrastruktura; brod, prihvatni centar, vozila ....

Pokretač je inicijative za osnivanje JU „Park prirode Kopački rit“; prvi je predsjednik Upravnog vijeća ove ustanove i s dr. Mikuškom postavio temelje ove državne institucije.

U sklopu Visitors Programa 2002. g. bio je gost američkog State Department-a te boravi 25 dana u SAD-u, u grupi ljudi sa 4 kontinenta, kao jedini iz Europe, upoznavao se s iskustvima u prekograničnoj suradnji po pitanjima zaštite okoliša (Crossboarder Environmental Issues). Posjetio je više federalnih ministarstava (Agencies), ministarstava saveznih država, susretao se s mnogim nevladinim udrugama koje rade na zaštiti i prekograničnoj suradnji na zaštiti okoliša između saveznih država i u suradnji s Kanadom i Meksikom.

Novinarki Marlise Simons dao je telefonski intervju koji je objavljen u „ The New York Times“pod naslovom: „On the Danube, a Nature Reserve Unites Old Foes.“ (23. listopada 1999.).

WWF-International je o njegovom radu napravio video film „Portreti značajnih osoba koje rade na zaštiti prirode“ 2001 . Kroz razgovor i kadrove iz područja prikazan je njegov rad na razvitku Općine i na zaštiti Kopačkog rita.

( kraća verzija: <https://www.youtube.com/watch?v=BmP4nt9wYyc> ,2015.)

**Međunarodni dječji festival ekološke pjesme**

Uz pomoć Vjekoslava i Jelene Burić, Osječkih Zumbića i Brevis-a, 1998. organizira Prvi

međunarodni dječji festival ekološke pjesme – „Bilje 1998.“. Sudionici su bila djeca do 12 godina iz 6 država. Sa suprugom, vlastitim sredstvima, financirao je izdavanje CD nosača zvuka.

**Međunarodni etno sajam „Dunav-Drava, zajednička baština“**

- Najvećoj ekološkoj udruzi WWF-International, 2000. godine predlaže projekt Međunarodnog etno sajma „Dunav-Drava, zajednička baština“ koji su oni sufinancirali, a proveli predstavnici Družbe, Općine i Turističke zajednice. Ovaj projekt je bio veliko ohrabrenje lokalnom stanovništvu da je turizam moguć pa je ta aktivnost prekretnica u razvitku Općine Bilje jer je od tada su počela „nicati“ obiteljska gospodarstva koja nude turističke usluge; smještaj, ...

**Promocija vrijednosti općine Bilje i Baranje**

- www.bilje.hr je druga web stranica jedne općine u Hrvatskoj (prva je općine Matulji) na internetu. Postavljena 1997. u progonstvu, a 2000. je osvježena.

- Još 1996., u progonstvu, izradio je turistički prospekt općine Bilje, gdje je Kopački rit imao posebno mjesto.

- 1997. pokrenuo je izdavanje općinskog lokalnog glasila „Štekavac“ i dao mu ime po najznačajnijoj ptici Kopačkog rita, orlu štekavcu.

- 1996.,1997. i 1999. organizirao je slikarske kolonije s temom Kopački rit.

**Edukacija**

- Organizirao je više izložbi, uvijek s prigodnim katalogom: „Spojimo list“ - izložba eko-karikatura i „Mine ubojita ostavština“ autora Tomislava Dušanića, „Uskrs naš hrvatski“- izložba radova prognane baranjske djece: Nagrađeni su posjetili Zagreb: Muzej za umjetnost i obrt te Hrvatski Sabor.

- Organizirao je 1998. godine izradu već zaboravljenog tradicijskog ribolovnog sredstva od trske , rogoza i vrbovih grana,*vejsze*, kao turističku atrakciju na rubu zaštićenog područja Kopačkog rita.

- Organizirao, uz pomoć mađarske ekološke udruge „Teampannon“, posjet predstavnika općine Ramsarskom području, Tisza-to u Mađarskoj.

- Angažirao učiteljicu foklora, Anitu Tomoković (1998.) za rad s djecom, te materijalno pomogao izdavanje knjige Jelke Mihaljev: „Hrvatski baranjski vez“.

- 1995. (u progonstvu) te 2000. organizirao tečajeve ručnog rada za lokalno stanovništvo.

Značajna edukacijska aktivnost bila je izložba koja je organizirana 1995. u suradnji s Državnim arhivom u Osijeku (prof. Sršan): „Općina Bilje na starim katastarskim zemljovidima“. Značajan je i katalog za tu izložbu, u kojem je autor, Dr. Stjepan Sršan, napisao i kratku povijest općine Bilje te je i taj materijal edukacijsko-promocijskog karaktera. Nakon te izložbe, Hrvatske vode su 1998. organizirale sličnu izložbu i katalog „Kopački rit na starim zemljovidima“, nakon toga je došla izložba „Baranja na starim zemljovidima“...

- 1997. pokrenuo je održavanje „Ribarskih dana“ u Kopačevu, što je danas već tradicija i uspješan poslovni turističko-ugostiteljski događaj za lokalno stanovništvo.

- 2001. godine u suradnji s Državnim arhivom iz Osijeka i Austrijskim veleposlanstvom (ataše za kulturu) organizirao izložbu: „Pohodi Eugena Savojskog u Hrvatsku i Bosnu“ koja se održala u dvorcu Eugena Savojskog u Bilju.

- Od 1995. do 2002. organizirao je nastupe Općine Bilje na raznim sajmovima: Agrozemlja u Bizovcu, u Viškovu (kod Rijeke), Zagrebu, Varaždinu, na kojima su bili predstavljene ekološke i etnološke vrijednosti općine Bilje i Baranje. Na prvim sajmovima u Bizovcu, bilo je aktivno uključeno preko stotinu ljudi s područja Općine Bilje.

**Društvena priznanja**

- 1996. g. „Zelena povelja Osječko-baranjske županije“ – za promociju vrijednosti Kopačkog rita

- 1998. g. „Povelja lokalne samouprave“ Osječko-baranjske županije, za Općinu Bilje.

- 1999. g. „Medalja Vukovar“; odličje predsjednika Republike za aktivno sudjelovanje u mirnoj reintegraciji Podunavlja, kao načelnik općine i kao direktor HEP, Prijenosnog područja Osijek.

- 2001. g. Državno priznanje za posebni doprinos pojedinca u zaštiti prirode i okoliša-Vodice.

- Spomenica Domovinske zahvalnosti.

**Autorski doprinosi**

- 1995. g. scenarist, producent i režiser prvog hrvatskog video filma prikazanog u Mađarskoj: „I rode se vraćaju ...“ na festivalu dokumentarnog filma „Lakiteleki alapitvány“ - dobitnik Posebnog priznanja.

- 1996. g. angažira Marija Romulića i s policijom organizira dozvolu ulaska u Kopački rit i čamce te kao producent snima prvi video film o Kopačkom ritu; zalaze preko crte

razdvajanja te iznad minskih polja.

- 1997. g. producent je drugog video filma o Kopačkom ritu koji snimaju u Kopačkom ritu uz propusnice UNTAES-a.

- 1998. g. producent je trećeg filma o Kopačkom ritu; uz prirodne vrijednosti sada je snimana i etnografska i kulturna baština Baranje.

- 1999. g. s Ekološkom družbom i Marijem Romulićem radi na promocijskom filmu za namicanje sredstava za razminiranje. Rezultat:donacija kanadske vlade od milijun dolara za razminiranje Kopačkog rita.

- Objavljivao je tekstove o Kopačkom ritu i ustupao svoje fotografije za časopise: „Hrvatski zemljopis“, „Cro-turizam“ (Hrvatska) i „Oasis“ (Italija) te fotografije za bibliografiju Kopački rit-grupe autora, a značajan je i doprinos u fotografijama i dijapozitivima za nominaciju Kopačkog rita za upis u Listu svjetske baštine UNESCO-a.

-Jednosatno predavanje pod naslovom:„Small European Wetland Of International Significance, Croatia.“ ( Mala europska močvara od međunarodnog značaja u Hrvatskoj), održao je na Sveučilištu Brazilija (*Universidade de Brasília*) u glavnom gradu Brazila 13. rujna 2004. godine, posjetio je Institut koji se bavi zaštitom Amazonije i upoznao se s njegovim radom, te na poziv zastupnika u kongresu i bivšeg ministra poljoprivrede Brazila (1998. – 1999.) Francisca Turra-e posjetio njegov ured u brazilskom kongresu (*Congresso Nacional*) gdje je predstavio svoj rad na održivom razvitku Općine Bilje te predao promocijski materijal (monografiju Kopačkog rita, brošuru TZ Hrvatske:Nacionalni parkovi i parkovi prirode Hrvatske, itd.).

Zadnjih godina istražuje povijest Baranje i Osijeka te piše stručne članke koje predstavlja na znanstvenim skupovima, a one popularne objavljuje u tiskovinama ( Vjesnik HEP-a, Lovački vjesnik) te na internetu . U pripremi, u rukopisu, ima nekoliko napisanih knjiga: Povijest željezničkih pruga u Baranji, Osječki pecaroški priručnik, Povijest neizgrađenih plovnih kanala Dunav ( Drava)-Sava, Srednjovjekovni grad u Baranji koji je nestao, Osječki tramvaj-od konjskog do električnog, i dr.

**Objavljeni radovi**

Na engleskom jeziku:

- Sustainable Development of Bilje Municipality; Proceedings from Biosphere Reserve Coordinators Meeting 1998. Joensu-Finska, „Protect The Nature and Live of It“, Finska akademija znanosti, 1999.

Development Basis of Sustainable Rural Tourism of The Municipality Bilje; Proceedings

“Economic,Cultural and Spiritual Heritage In National, European and Global Transition”, Osijek 1999.

- An Approach to the Strategy of Sustainable Development for the Bilje Municipality;

Proceedings “Market Democracy in Croatia - situation and perspectives”, HAZU, Varaždin,

2000. ( objavljeno i na Europeani: <http://www.europeana.eu/portal/record/9200391/BibliographicResource_3000117677835.html>)

- An Approach to the Strategy of Sustainable Development for The Bilje Municipality;

Proceedings “GIS Croatia '2000“; Zagreb, 2000. Isti rad objavljen je i u knjizi Hrvatskog instituta za lokanu samoupravu ”Local selfgovernment Croatian and Holland experiences”, Osijek, 2001.

- Sustainable Development of Bilje Municipality Through Cooperation; Proceedings Green Light for Europe - Environment and Sustainable Development in The Carphatian and Danube

Region; Bukurešt, 2001.

- Municipality On Two European Rivers; Proceedings „European Forum on Water and Tourism“; Barcs (Hungary) 2001.

- Ethnographic heritage and sustainable development in Baranya region (Etnografska baština i održivi razvitak Baranje), Croatia; Proceedings „Ethnography of protected areas: Endangered habitats - endangered cultures“, Pohorje (Slovenija), 2003.

Na hrvatskom jeziku:

- Josef Angster – poznati graditelj orgulja iz Baranje (bekannter Orgelbauer aus Baranja); VDG Jahrbuch (Godišnjak Njemačke narodnosne zajednice, Osijek), Vol. 15, Osijek, 2008.; str. 143 – 186.

-Crtice iz povijesti naseljavanja Nijemaca u Baranju (Kurzgeschichten aus der Geschichte der Ansiedlung der Deutschen in die Baranja) VDG Jahrbuch Vol. 16, Osijek, 2009.; str. 277 – 320.

-Prilozi za političku biografiju baruna Antuna Gustava Hillebrandt von Prandaua (Beiträge zum politischen Lebenslauf des Baron Anton Gustav Hillebrandt von Prandau) u koautorstvu sa Zdenkom Samaržijom, VDG Jahrbuch , Vol. 17., Osijek 2010. ; str. 199 – 212.

- Slavonci na svjetskoj izložbi u Parizu 1867. godine (Slawonier bei der Weltausstellung in Paris 1867.), VDG Jahrbuch, Vol. 18, Osijek, 2011. ; str. 229 – 255.

-Tragom pisama Princa Eugena Savojskog iz Bilja, Zmajevca i Zemuna (Auf der Spur der Briefe des Prinzen Eugen von Savoy aus Bilje, Zmajevac und Semlin),VDG Jahrbuch , Vol. 19., Osijek, 2012.; str. 197 – 232.

- Odjeci željezničke nesreće kod Osijeka 1882. (Nachklänge des bahnunglückes bei Osijek 1882.), VDG Jahrbuch, Vol. 20., Osijek, 2013. ; str. 155 – 198.

- Dvije Austrijanke u životu Adama Zrinskog (Zwei Österreicherinnen im Leben von Adam Zrinski), VDG Jahrbuch, Vol. 21., Osijek, 2014.; str. 435-476.

- Baranjska plemićka obitelj Mitterpacher iz Bilja (Die baranjaer Adelsfamilie Mitterpacher aus Bilje), VDG Jahrbuch, Vol. 22., Osijek, 2015.

- Voćarstvo i vrtovi Nikole Zrinskog VII. u Međimurju, Nikola Zrinski VII. i utvrda Novi Zrin, 350 godina ( 1664.-2014.), Zbornik radova sa znanstvenog skupa u Donjoj Dubravi,5. srpnja 2014. godine, Zagreb- Čakovec, 2015.,str.77-98.

- Graditelj orgulja Josef Angster i Valpovo, Valpovački godišnjak, broj 14, 2009.,str. 20-61.

Predavanje: Habsburgovci u Baranji, Popularizacijski simpozij kulturne i kreativne industrije Ekonomskog fakulteta u Osijeku (od 22. do 25. travnja 2015.) <http://www.efos.unios.hr/kreativna-riznica/habsburgovci-u-baranji/>, 2015.

Popularni članci u tiskovinama:

Zlatna narukvica iz Bilja, HEP VJESNIK 158., ožujak 2004.

<http://www.hep.hr/publikacije/vjesnik/158.pdf>, 2015. str.57.

- Na Beljskom vlastelinstvu 1893. godine:Njemački car Wilhelm II. u lovu na jelene, Lovački vjesnik, br. V. , 2015.

- Orguljaški pečat Baranjca europskoj kulturi, Vjesnik HEP-a, br. 240., siječanj 2011.

<http://www.hep.hr/publikacije/vjesnik/240.pdf>, str. 54.

Popularni članci na internetu:

Josef Angster,graditelj orgulja iz Kačfale (Jagodnjaka), Baranja

<http://croatia.ch/zanimljivosti/150511_2.php>

Njemački car Wilhelm II. i drugi vladari u lovu na Beljskom vlastelinstvu 1893. godine

<http://croatia.ch/zanimljivosti/150503_2.php>

Povijesne veze općine Bilje i Austrije : <http://www.portal.wzbilje.com/Document/Bilje_austo.pdf>,

Putopis- Brazil (dio):

 <http://www.portal.wzbilje.com/Document/Biljan%20u%20Brazilu.pdf>, 2015.

Obitelj Mitterpacher iz Bilja:

<http://www.portal.wzbilje.com/Document/obitelj_Mitterpacher.pdf> , 2015.

Zlatna narukvica iz Bilja, 2008.:

<http://www.portal.wzbilje.com/Arhiva/Bilje%20Info%202008.pdf>

<http://portal.wzbilje.com/index.php?option=com_content&view=article&id=707%3Adarko-varga-roendanu-u-susret-&catid=102%3Akultura&Itemid=475>

<http://croatia.ch/zanimljivosti/150503_2.php> , 2015.

<http://croatia.ch/tjedan/150601_2.php> , 2015.

Brazil putopis:

1.

<http://croatia.ch/zanimljivosti/140616.php> , 2015.

2.

<http://croatia.ch/zanimljivosti/140617.php> , 2015.

3.

<http://croatia.ch/zanimljivosti/140618.php>

4.

<http://croatia.ch/zanimljivosti/140619.php>

5.

<http://croatia.ch/zanimljivosti/140620.php>

6.

<http://croatia.ch/zanimljivosti/140624.php> ,2015.

7.

<http://croatia.ch/zanimljivosti/140628.php>

8.

<http://croatia.ch/zanimljivosti/140705.php>

9.

<http://croatia.ch/zanimljivosti/140709.php>

10.

<http://croatia.ch/zanimljivosti/140710.php>

11.

<http://croatia.ch/zanimljivosti/140712.php>

12.

<http://croatia.ch/zanimljivosti/140714.php>

Putovanje osječkog „malog obeliska“postavljenog u sjećanje na 26 poginulih husara

<http://croatia.ch/zanimljivosti/121201.php>

Essekerska priča ili priča o dva, tri i više Essekera

<http://croatia.ch/zanimljivosti/120505.php>

Voćarstvo i vrtovi Nikole VII. Zrinskog

<http://croatia.ch/kultura/znanost/140711.php>

Zrinski i Baranja

<http://www.portal.wzbilje.com/Document/Zrinski.pdf>

Habsburgovci u Baranji, predavanje Kreativna riznica 2015.